ועדת הכלכלה, כנסת 17, פרוטוקול מספר 85, 2006-10-30 10:00

משה כחלון: בוקר טוב, אני מתכבד לפתוח את הישיבה.

משה כחלון: ביולי 2005 העברנו את ההצעה בקריאה ראשונה, ואז שרת המשפטים דאז, ציפי לבני, ביקשה להשהות את זה קצת כדי לאפשר לממשלה להקים רשות גדולה שתכלול את כולם וגם את שתי המורשות המפוארות האלה פנימה, זה לא קרה.

משה כחלון: לאחר מכן בכנסת הזאת ועדת השרים דנה בזה וביקשה מאתנו עד סוף הפגרה לא לדון בזה, כדי שהם ינסו לעשות משהו כללי לכולם.

משה כחלון: סיימנו את הפגרה – כמובן, נענינו לבקשת הממשלה, אנו כבר בשבוע השלישי אחרי הפגרה, ואנו פה כדי לאשר את דין הרציפות.

משה כחלון: לאחר מכן זה יעלה למליאה, יהיה צריך לאשר את זה שם.

אבישי ברוורמן: אני מבקש לומר שאתמוך בנושא הזה, בעבר עקבתי אחרי הדברים שנעשו כאן גם בנושא לוב וגם בנושא בוכרה, לכן אני אתמוך.

עדנה הראל: אני רוצה להבהיר שהממשלה מתנגדת להחלת דין רציפות, היא חושבת שראוי לקדם ולהכין במשותף אתכם, כפי שנעשה, ומה שמנע זה הבחירות וכו', את חוק הרשות להנצחת מורשות, ויש הנוסח.

משה כחלון: אנו לא נגד.

משה כחלון: מישהו הבין שאנו נגד?

עדנה הראל: אנו נגד חוקים ספציפיים למורשות ספציפיות.

עדנה הראל: אנו חושבים שראוי לעשות חוק רשות להנצחת מורשות – יהדות לוב ויהדות בוכרה ודאי יהיו מן המורשות המפוארות שהרשות הזאת תנציח, אך יש מורשות נוספות.

עדנה הראל: אנו חושבים שיהיה לא נכון לפצל לרשויות קטנות שכל אחת מהן צריכה להתארגן.

עדנה הראל: אנו רוצים לעשות זאת במשותף עם הוועדה.

גדעון סער: כיושב-ראש הקואליציה בקדנציה הקודמת שכנעתי את חברי הטוב, חבר הכנסת אמנון כהן, להיכנס להידברות עם שרת המשפטים בעניין זה כדי להגיע להבנה.

גדעון סער: יחד עם זאת יש להבין שאם נחיל את דין הרציפות, זה רק יגביר את המוטיבציה של הממשלה להגיע להבנה, כלומר זה לא יפגע ביכולת להגיע להבנה, אלא להפך.

גדעון סער: אני לא יכול לבוא בטענות לממשלה, זאת ממשלה שבכל התחומים לא עושה דבר, אז למה שהמקרה הזה יהיה חריג, ופה פתאום הם יגלו נמרצות ויביאו נוסח משלהם?

גדעון סער: לא היו לי ציפיות, ולכן אני מציע שנחיל את דין הרציפות, תבוא הממשלה אחרי שהכנסת אמרה את דברה, כי המשמעות היא להתחיל מבראשית את מלאכת החקיקה.

גדעון סער: אני מציע לממשלה להגיע להבנה אחרי דין הרציפות כשנגיע לוועדה, ולא לנסות להתנגד לדין הרציפות כשלעצמו, כי זה מראה שהממשלה לא באה בידיים נקיות.

גדעון סער: בסופו של דבר היה רוב ליוזמים להעביר את זה בקריאה שנייה ושלישית בקדנציה הקודמת.

גדעון סער: אם אתם חושבים לרגע בטעות שתצליחו לסכל את העברת דין הרציפות על-ידי התנגדותכם, הלקח יהיה לחברי כנסת כמו כחלון ואמנון כהן, שהם חברי כנסת הגונים, שהממשלה אינה פרטנר לעשות אתה עסקים, כי היא עושה עסק רק כשהיא חושבת שהיא יכולה להרוויח.

גדעון סער: לכן אני הגעתי לכאן, ולמען הפרוטוקול אמלא את מקומו של חברנו, חבר הכנסת ארדן, בהנחה שתתקיים הצבעה לפני שאסור לוועדה הקרובה.

רותם רולס: בסוף כהונת הכנסת הקודמת, אחרי שגובשו ההצעות האלה, הוגשו הצעות חוק פרטיות בנוגע לרשויות לאומיות לקידום מורשות שונות.

רותם רולס: אין ספק שזה חשוב, אבל יש, למשל, שימור המורשת הצ'רכסית, הדרוזית, מורשת יהדות אתיופיה ועוד מורשות רבות שעלו בעקבות זאת.

רותם רולס: אנו חושבים שזה חשוב- -

אבישי ברוורמן: צריך לעשות סדר.

גדעון סער: אתם בעד לצמצם את העלייה מאתיופיה מטעמים תקציביים, אז בטח שתהיו נגד שימור המורשת.

רותם רולס: אנו כן חושבים שצריך לשמר את כל המורשות, פשוט במסגרת החוק תרבות ואומנות- -

משה כחלון: אנו מכינים את זה לשנייה ושלישית.

משה כחלון: בין לבין יהיה חוק – זה ייכנס פנימה.

רותם רולס: אתם רוצים להקים תאגיד על-פי חוק, כמו, למשל, מכון יד בן צבי, שכבר מטפל בנושאים חופפים, כמו האקדמיה ללשון העברית, שהיא תאגיד על-פי חוק, כלומר יש ספציפיות למורשת מסוימת.

רותם רולס: אנו חושבים שצריך לעשות- -

אמנון כהן: אז למה אתם לא עושים?

אמנון כהן: מה מונע מכם?

משה כחלון: אנו עכשיו דנים בהחלת דין רציפות, שזה קריאה ראשונה.

משה כחלון: יש לכם דברים מעניינים – תביאו, נשב ונראה.

אמנון כהן: הכנו כנוסח הדברים שהם מדברים למען כל העדות, והיועצת המשפטית עבדה לילות כימים כדי לתת מענה לכל העדות, והם סיכלו את זה כל פעם – שרת המשפטים פעם תמכה, פעם לא תמכה.

אמנון כהן: יש חוק קיים, ולאחר קריאה ראשונה נלביש אחד על השני.

חנן ארליך: השר מעוניין לקדם את הצעת החוק.

חנן ארליך: החשיבות של ההצעה שמדברת על כלל העדות היא בזה שלא ייווצר מצב שיש עדות מסוימות שזכו לקידום- -

משה כחלון: גם השר שלך אמר לי, אמנם בשיחה לא רשמית, שאם עד אוקטובר הממשלה לא תביא הצעת חוק מסודרת שתתחיל לרוץ, הוא יתמוך בהצעה שלי.

משה כחלון: בגלל המצב הפוליטי, אני לא יודע, אם הוא בשיקולים להתפטר או לא... החלטתי להביא לכאן את דין רציפות, אקיים הצבעה.

משה כחלון: לגבי הממשלה; אנו פתוחים, זה עדיין לא שנייה ושלישית.

משה כחלון: אם יש דברים מעניינים, פעם אחת תרדפו אחרינו.

משה כחלון: אנחנו כל הזמן רודפים אחריכם.

משה כחלון: פעם אחת אני רואה אתכם פה, באים מיוזמתכם עם ניירות - זה חידוש ואני שמח על כך.

משה כחלון: אני שותף לדעתו של חברי, חבר הכנסת סער – לא עשיתם הרבה עד היום.

משה כחלון: אני מניח שלא תעשו, אך אשמח להיות מופתע.

אתי בנדלר: לאור בקשת הממשלה, כפי שהוזכר, הוועדה הכינה את הצעת חוק הרשות הלאומית למורשת עדות ישראל, ואף הניחה את זה על שולחן הכנסת לקריאה שנייה ושלישית, והוועדה נאלצה למשוך את הצעת החוק הזאת ולהניח במקומה את שתי הצעות החוק הפרטניות משום שאגף התקציבים הודיע שהוא יסכל את קבלת הצעת החוק בשנייה ובשלישית בשל העלות התקציבית.

אתי בנדלר: הצעת החוק היתה תקציבית, כי היא איחדה את כל העדות וכל המורשות, וכיוון שבקריאה השנייה ושלישית היתה צפויה התנגדות של הממשלה, בניגוד להצהרות הקודמות, הוועדה משכה את הצעת החוק והניחה את הצעות החוק הפרטניות.

גדעון סער: כלומר הממשלה מדברת בשני קולות.

עדנה הראל: אני מחזיקה בידי טיוטה של הצעת חוק - הרשות להנצחת מורשות, הוא נמצא בידי חבר הכנסת אמנון כהן והבינותי שהוא נמצא גם בידי חבר הכנסת כחלון.

עדנה הראל: רצינו להגיע להסכמות ולא הספיקו.

משה כחלון: איזה הסכמות?

עדנה הראל: כך הבנתי.

עדנה הראל: לא ליוויתי את זה עד היום.

משה כחלון: אני חוזר ואומר; אנו פתוחים לפני הצבעה לשבת אתכם.

משה כחלון: אם יש משהו שיכול לכלול את כולם, נשמח, ואנו רואים בתהליך הזה תהליך שיגרום לכם להזדרז.

משה כחלון: מי בעד החלת דין רציפות, יהדות בוכרה?

משה כחלון: פה אחד.

משה כחלון: מי בעד החלת דין רציפות, יהדות לוב?

משה כחלון: פה אחד.

אתי בנדלר: בימים הקרובים נעביר את זה למליאה.

משה כחלון: תודה רבה, הישיבה נעולה.